སྨན་ལུགས།བོད་རིས་ཤིང་རྟའི་སྲོལ་འབྱེད་གཉིས་ཀྱི་ཡ་གྱལ་སྤྲུལ་པའི་བཟོ་བོ་སྨན་བླ་དོན་གྲུབ་ནི་སྤྱི་ལོའི་དུས་རབས་བཅོ་ལྔ་པའི་དུས་འགོར་ལྷོ་བྲག་ཏུ་སྐུ་བལྟམས་པ་དང་དུས་མཉམ་དུ་སྨན་ཐང་གི་མཚལ་ཁ་ཡང་ཐོན།ཆུང་བྱིས་པའི་དུས་ནས་རིག་པ་སྦྱོང་བ་དང་།ཀུན་སྤྱོད་བཟང་བས་རང་དང་མཉམ་པའི་བྱིས་པ་གཞན་ལས་ཡོན་ཏན་ཁྱད་དུ་འཕགས་པ་བྱུང་།ནར་སོན་ཏེ་ཁྱིམ་ཐབ་བཟུང་བས་རང་གི་ཆུང་མ་དང་མ་མཐུན་པའི་དབང་གིས་ཡུལ་གྱར་ནས་ས་ཕྱོགས་གང་སར་ཕེབས།ཡར་འབྲོག་སྟག་ལུང་ནས་པིར་ཆག་པ་གཅིག་དང་ལྷའི་བྲིས་དཔེ་ཤོག་དྲིལ་ཞིག་རྙེད་པས་སྔོན་གྱི་བག་ཆགས་ཀྱིས་དགའ་ཚོར་ཆེན་པོ་བྱུང་བ་དང་ཆབས་ཅིག་རི་མོ་སྦྱོང་རྒྱུར་བློ་ཁ་ཕྱོགས།དེ་ནས་གཙང་རྡོ་པ་བཀྲ་ཤིས་རྒྱལ་པོ་ཞེས་པའི་ཞབས་ལ་གཏུགས་ནས་བོད་དང་རྒྱ་ནག་རྒྱ་གར་ལ་སོགས་པའི་སྲོལ་རྒྱུན་རི་མོའི་ལག་ལེན་དང་གཞུང་ལུགས་གཉིས་ལ་སྦྱངས་པ་མཐར་ཕྱིན་པ་མཛད།གངས་ཅན་ཡུལ་དུ་ཆེས་གནའ་བོའི་དུས་ནས་རི་མོ་འབྲི་བའི་ལག་རྩལ་ཡོད་ཀྱང་།རི་མོའི་གཞུང་ལུགས་ཆ་ཚང་བ་ཞིག་མེད་པ་ལ་དམིགས་ནས་རང་གི་ལོ་མང་རི་མོ་འབྲི་བའི་ལག་ལེན་དང་།སྔར་ཡོད་རྒྱ་དཀར་ནག་གི་ལུགས་དང་བོད་རང་ལ་ཡོད་པའི་སྲོལ་རྒྱུན་གྱི་རི་མོ་གཞིར་བྱས།མདོ་རྒྱུད་གཉིས་ཀྱི་དགོངས་པ་དང་བསྟུན་ནསསྐུ་གཟུགས་ཀྱི་ཆ་ཚད་ཡིད་བཞིན་ནོར་བུཞེས་པའི་བོད་རང་གི་གཟུགས་བཟོའི་གཞུང་ལུགས་ཐོག་མ་དེ་བརྩམས་གནང་མཛད་དེ་རང་གི་སློབ་དཔོན་གྱི་ཕྱག་རྒྱུན་ལས་ལྷག་པའི་རི་མོའི་སྲོལ་རྒྱུན་སྨན་ཐང་ཆེན་པོའི་ལུགས་ཞེས་པ་གསར་དུ་གཏོད།ཕྱིས་སུ་སྲས་རྒྱུད་དང་སློབ་རྒྱུད་གཉིས་ཀྱི་ཐོག་ནས་རྒྱུན་འཛིན་གྱིས་བོད་གངས་ཅན་ཡུལ་དུ་དར་སྤེལ་མཛད།